title: Decizia (UE) 2019/634 a Consiliului din 9 aprilie 2019 privind semnarea, în numele Uniunii, a Acordului privind statutul dintre Uniunea Europeană și Bosnia și Herțegovina referitor la acțiunile desfășurate de Agenția Europeană pentru Poliția de Frontieră și Garda de Coastă în Bosnia și Herțegovina

text:
                  24.4.2019

                  RO

                  Jurnalul Oficial al Uniunii Europene

                  L 109/1

         DECIZIA (UE) 2019/634 A CONSILIULUI
         din 9 aprilie 2019
         privind semnarea, în numele Uniunii, a Acordului privind statutul dintre Uniunea Europeană și Bosnia și Herțegovina referitor la acțiunile desfășurate de Agenția Europeană pentru Poliția de Frontieră și Garda de Coastă în Bosnia și Herțegovina
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 77 alineatul (2) literele (b) și (d) și articolul 79 alineatul (2) litera (c), coroborate cu articolul 218 alineatul (5),
         având în vedere propunerea Comisiei Europene,
         întrucât:

                     (1)

                     În temeiul articolului 54 alineatul (4) din Regulamentul (UE) 2016/1624 al Parlamentului European și al Consiliului (1), în cazurile în care se prevede ca echipele europene de poliție de frontieră și gardă de coastă să fie trimise într-o țară terță în vederea desfășurării unor acțiuni în cadrul cărora membrii echipelor au competențe executive sau în cazul în care alte acțiuni în țările terțe impun acest lucru, Uniunea trebuie să încheie un acord privind statutul cu țara terță în cauză. Acordul privind statutul ar trebui să acopere toate aspectele necesare pentru desfășurarea acțiunilor.

                     (2)

                     La 16 octombrie 2017, Consiliul a autorizat Comisia să deschidă negocieri cu Bosnia și Herțegovina în vederea încheierii unui acord privind statutul referitor la acțiunile desfășurate de Agenția Europeană pentru Poliția de Frontieră și Garda de Coastă în Bosnia și Herțegovina (denumit în continuare „acordul”).

                     (3)

                     Negocierile au fost finalizate cu succes prin parafarea acordului în ianuarie 2019.

                     (4)

                     Prezenta decizie constituie o dezvoltare a dispozițiilor acquis-ului Schengen la care Regatul Unit nu participă, în conformitate cu Decizia 2000/365/CE a Consiliului (2); prin urmare, Regatul Unit nu participă la adoptarea prezentei decizii, aceasta nu este obligatorie pentru respectivul stat membru și nu i se aplică.

                     (5)

                     Prezenta decizie constituie o dezvoltare a dispozițiilor acquis-ului Schengen la care Irlanda nu participă, în conformitate cu Decizia 2002/192/CE a Consiliului (3); prin urmare, Irlanda nu participă la adoptarea prezentei decizii, aceasta nu este obligatorie pentru respectivul stat membru și nu i se aplică.

                     (6)

                     În conformitate cu articolele 1 și 2 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la adoptarea prezentei decizii, aceasta nu este obligatorie pentru respectivul stat membru și nu i se aplică. Deoarece prezenta decizie constituie o dezvoltare a acquis-ului Schengen, Danemarca decide, în conformitate cu articolul 4 din protocolul respectiv, în termen de șase luni de la data la care Consiliul decide cu privire prezenta decizie, dacă o va pune în aplicare în legislația sa națională.

                     (7)

                     Prin urmare, acordul ar trebui semnat și declarația comună anexată ar trebui aprobată,

               ADOPTĂ PREZENTA DECIZIE:

            Articolul 1
            Se autorizează semnarea în numele Uniunii a Acordului privind statutul dintre Uniunea Europeană și Bosnia și Herțegovina referitor la acțiunile desfășurate de Agenția Europeană pentru Poliția de Frontieră și Garda de Coastă în Bosnia și Herțegovina, sub rezerva încheierii acordului menționat (4).

            Articolul 2
            Declarația comună anexată la prezenta decizie se aprobă în numele Uniunii.

            Articolul 3
            Președintele Consiliului este autorizat să desemneze persoana împuternicită sau persoanele împuternicite să semneze acordul în numele Uniunii.

            Articolul 4
            Prezenta decizie intră în vigoare la data adoptării.

            Adoptată la Luxemburg, 9 aprilie 2019.

                  Pentru Consiliu

                  Președintele

               G. CIAMBA

            (1)  Regulamentul (UE) 2016/1624 al Parlamentului European și al Consiliului din 14 septembrie 2016 privind Poliția de frontieră și garda de coastă la nivel european și de modificare a Regulamentului (UE) 2016/399 al Parlamentului European și al Consiliului și de abrogare a Regulamentului (CE) nr. 863/2007 al Parlamentului European și al Consiliului, a Regulamentului (CE) nr. 2007/2004 al Consiliului și a Deciziei 2005/267/CE a Consiliului (JO L 251, 16.9.2016, p. 1).

            (2)  Decizia 2000/365/CE a Consiliului din 29 mai 2000 privind solicitarea Regatului Unit al Marii Britanii și Irlandei de Nord de a participa la unele dintre dispozițiile acquis-ului Schengen (JO L 131, 1.6.2000, p. 43).

            (3)  Decizia 2002/192/CE a Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen (JO L 64, 7.3.2002, p. 20).

            (4)  Textul acordului se publică împreună cu decizia privind încheierea acestuia.

            ANEXĂ

               DECLARAȚIE COMUNĂ CU PRIVIRE LA ISLANDA, NORVEGIA, ELVEȚIA ȘI LIECHTENSTEIN

            Părțile la Acordul privind statutul dintre Uniunea Europeană și Bosnia și Herțegovina referitor la acțiunile desfășurate de Agenția Europeană pentru Poliția de Frontieră și Garda de Coastă în Bosnia și Herțegovina iau cunoștință de relațiile strânse existente între Uniunea Europeană și Norvegia, Islanda, Elveția și Liechtenstein, în special în temeiul acordurilor din 18 mai 1999 și 26 octombrie 2004 privind asocierea acestor țări la implementarea, aplicarea și dezvoltarea acquis-ului Schengen.
            În aceste circumstanțe, este de dorit ca autoritățile Norvegiei, Islandei, Elveției și Liechtensteinului, pe de o parte, și cele ale Bosniei și Herțegovinei, pe de altă parte, să încheie, fără întârziere, acorduri bilaterale privind acțiunile desfășurate de Agenția Europeană pentru Poliția de Frontieră și Garda de Coastă în Bosnia și Herțegovina, în condiții similare cu cele prevăzute în Acordul privind statutul dintre Uniunea Europeană și Bosnia și Herțegovina referitor la acțiunile desfășurate de Agenția Europeană pentru Poliția de Frontieră și Garda de Coastă în Bosnia și Herțegovina.


title: Decizia (UE) 2019/638 a Consiliului din 15 aprilie 2019 privind poziția care urmează să fie adoptată în numele Uniunii Europene, la cea de a paisprezecea reuniune a Conferinței părților, în ceea ce privește anumite amendamente la anexele II, VIII și IX la Convenția de la Basel privind controlul transportului peste frontiere al deșeurilor periculoase și al eliminării acestora

text:
                  24.4.2019

                  RO

                  Jurnalul Oficial al Uniunii Europene

                  L 109/19

         DECIZIA (UE) 2019/638 A CONSILIULUI
         din 15 aprilie 2019
         privind poziția care urmează să fie adoptată în numele Uniunii Europene, la cea de a paisprezecea reuniune a Conferinței părților, în ceea ce privește anumite amendamente la anexele II, VIII și IX la Convenția de la Basel privind controlul transportului peste frontiere al deșeurilor periculoase și al eliminării acestora
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9),
         având în vedere propunerea Comisiei Europene,
         întrucât:

                     (1)

                     Convenția de la Basel privind controlul transportului peste frontiere al deșeurilor periculoase și al eliminării acestora („convenția”) a intrat în vigoare în 1992 și a fost încheiată de Uniune prin Decizia 93/98/CEE a Consiliului (1).

                     (2)

                     Prin Regulamentul (CE) nr. 1013/2006 al Parlamentului European și al Consiliului (2) sunt puse în aplicare în Uniune atât convenția, cât și Decizia C(2001)107/FINAL a Consiliului Organizației pentru Cooperare și Dezvoltare Economică (OCDE) privind revizuirea Deciziei C(92)39/FINAL privind controlul circulației transfrontaliere a deșeurilor destinate operațiunilor de recuperare („Decizia OCDE”).

                     (3)

                     În conformitate cu convenția, Conferința părților examinează și adoptă, dacă este cazul, amendamentele la convenție. Amendamentele la convenție se adoptă în cadrul unei reuniuni a Conferinței părților.

                     (4)

                     La cea de a paisprezecea sa reuniune, Conferința părților urmează să examineze și să adopte, dacă este cazul, amendamente la anexele la convenție. Prin respectivele amendamente s-ar adăuga rubrici la anexele II și VIII la convenție și s-ar revizui rubrica B3010 din anexa IX la convenție.

                     (5)

                     Propuneri de modificare a anexelor II, VIII și IX la convenție, depuse de Norvegia, au fost transmise părților la 26 octombrie 2018. La 6 decembrie 2018 a fost distribuită părților o corectură a propunerii de modificare a anexei IX. Potrivit propunerilor, deșeurile de plastic care necesită o examinare specială și deșeurile de plastic periculoase, astfel cum sunt prevăzute în noile rubrici din anexele II și VIII la convenție, ar intra sub incidența sistemului de control prevăzut în convenție, în timp ce deșeurile de plastic nepericuloase care se încadrează în rubrica B3010 revizuită din anexa IX la convenție ar urma să fie tranzacționate în continuare între țări în condițiile actuale în temeiul convenției.

                     (6)

                     Uniunea ar trebui să sprijine obiectivele amendamentelor propuse privind anexele la convenție, întrucât acestea vor contribui la îmbunătățirea controalelor exporturilor de deșeuri de plastic, la prevenirea exporturilor de deșeuri de plastic către țări care nu dețin infrastructurile adecvate pentru colectarea eficace și gestionarea rațională din punct de vedere ecologic a deșeurilor, la sprijinirea gestionării raționale din punct de vedere ecologic a deșeurilor de plastic, la reducerea riscurilor ca deșeurile de plastic să ajungă în mediu și la prevenirea problemei de mediu mondiale a deșeurilor marine. Cu toate acestea, Uniunea ar trebui să propună și să sprijine modificări ale amendamentelor la anexele la convenție propuse de Norvegia, în vederea clarificării domeniului de aplicare al amendamentelor respective și a îmbunătățirii textului, precum și a stabilirii unei date adecvate pentru aplicarea amendamentelor respective, ulterioară celei prevăzute la articolul 18 din convenție, ceea ce va facilita punerea în aplicare și asigurarea respectării amendamentelor.

                     (7)

                     Este necesar să se mențină situația actuală a transferurilor de deșeuri de plastic nepericuloase, inclusiv a anumitor amestecuri de deșeuri de plastic nepericuloase, în interiorul Uniunii și al SEE și, prin urmare, să nu se utilizeze sistemul de control generat de adăugarea unei rubrici în anexa II la convenție în cazul respectivelor transferuri. În acest scop, Uniunea ar trebui, în măsura în care acest lucru este necesar, să utilizeze procedurile prevăzute în Decizia OCDE și procedura pentru încheierea de înțelegeri sau acorduri bilaterale, multilaterale sau regionale privind transportul peste frontiere al deșeurilor periculoase și al altor reziduuri cu părțile sau cu state care nu sunt părți în conformitate cu convenția pentru a se asigura că nu este impus niciun control suplimentar în cazul transferurilor de deșeuri de plastic nepericuloase, inclusiv anumite amestecuri de deșeuri de plastic nepericuloase, în interiorul Uniunii și al SEE, ca urmare a adoptării amendamentului la anexa II la convenție sau a revizuirii rubricii B3010 din anexa IX la convenție.

                     (8)

                     Este oportun să se stabilească poziția care urmează să fie adoptată în numele Uniunii la cea de a paisprezecea reuniune a Conferinței părților în privința amendamentelor la anexele II, VIII și IX la convenție, întrucât amendamentele respective vor avea un caracter obligatoriu pentru Uniune și pot influența decisiv conținutul legislației Uniunii, și anume al Regulamentului (CE) nr. 1013/2006,

               ADOPTĂ PREZENTA DECIZIE:

            Articolul 1

               (1)   Poziția care urmează să fie adoptată în numele Uniunii la cea de a paisprezecea reuniune a Conferinței părților la convenția de la Basel privind controlul transportului peste frontiere al deșeurilor periculoase și al eliminării acestora („convenția”) este de a sprijini adoptarea de amendamente la anexele II, VIII și IX la convenție privind adăugarea și revizuirea de rubrici privind deșeurile de plastic, sub rezerva următoarelor considerații:

                           (a)

                           Uniunea sprijină amendamentele propuse de Norvegia de adăugare a unei rubrici noi pentru deșeurile de plastic nepericuloase (care trebuie supuse sistemului de control al convenției) în anexa II la convenție, cu condiția să se clarifice faptul că și amestecurile de deșeuri de plastic nepericuloase fac obiectul respectivei rubrici și ca respectiva rubrică să fie clar definită, printre altele, printr-o formulare clară a rubricii B3010 din anexa IX la convenție, pentru a facilita punerea în aplicare și asigurarea respectării obligațiilor părților în ceea ce privește adăugarea unei rubrici noi pentru deșeurile de plastic nepericuloase în anexa II la convenție;

                           (b)

                           Uniunea sprijină amendamentele propuse de Norvegia de adăugare a unei rubrici noi pentru deșeurile de plastic periculoase (care trebuie supuse sistemului de control) în anexa VIII la convenție, cu condiția să se clarifice faptul că și amestecurile de deșeuri de plastic periculoase fac obiectul respectivei rubrici;

                           (c)

                           Uniunea sprijină propunerea Norvegiei de revizuire a rubricii B3010 pentru deșeurile de plastic nepericuloase (care nu trebuie supuse sistemului de control, cu excepția cazului în care deșeurile respective conțin un material încadrat într-o categorie menționată în anexa I la convenție într-o măsură suficientă încât să prezinte o caracteristică periculoasă menționată în anexa III la convenție) din anexa IX la convenție, cu condiția modificării propunerii respective în următoarele scopuri:

                                       (i)

                                       clarificarea domeniului de aplicare, astfel încât rubrica să se refere doar la materialele plastice care nu sunt amestecate, destinate reciclării sau pregătirii pentru reutilizare, preferabil limitate la operațiunea R3 din anexa IV la convenție;

                                       (ii)

                                       îmbunătățirea textului și simplificarea definiției rubricii B3010 din anexa IX la convenție, astfel încât să se faciliteze punerea în aplicare și asigurarea respectării obligațiilor părților în ceea ce privește revizuirea respectivei rubrici, în special având în vedere că respectiva rubrică este legată de rubrica propusă pentru deșeurile de plastic nepericuloase din anexa II la convenție;

                           (d)

                           Uniunea propune și sprijină stabilirea unei date adecvate pentru aplicarea amendamentelor, ulterioară datei prevăzute la articolul 18 din convenție.

               (2)   În cazul în care adăugarea unei noi rubrici pentru deșeurile de plastic nepericuloase în anexa II, sau revizuirea rubricii B3010 din anexa IX la convenție, sau ambele se adoptă cu ocazia celei de a paisprezecea reuniuni a Conferinței părților la convenție, Uniunea, în măsura în care acest lucru este necesar, va întreprinde acțiunile necesare în temeiul Deciziei OCDE și al articolului 11 din convenție pentru a se asigura că nu sunt afectate controalele actuale asupra transferurilor de deșeuri de plastic nepericuloase, inclusiv anumite amestecuri de deșeuri de plastic nepericuloase în interiorul Uniunii și al SEE.

            Articolul 2
            În funcție de evoluțiile din cadrul celei de a paisprezecea reuniuni a Conferinței părților, reprezentanții Uniunii, în consultare cu statele membre, pot conveni asupra unei îmbunătățiri a poziției menționate la articolul 1, prin coordonare la fața locului, fără a fi necesară o altă decizie a Consiliului.

            Articolul 3
            Prezenta decizie intră în vigoare la data adoptării.

            Adoptată la Luxemburg, 15 aprilie 2019.

                  Pentru Consiliu

                  Președintele

               P. DAEA

            (1)  Decizia 93/98/CEE a Consiliului din 1 februarie 1993 privind încheierea, în numele Comunității, a Convenției privind controlul transporturilor transfrontaliere de deșeuri periculoase și al eliminării acestora (Convenția de la Basel) (JO L 39, 16.2.1993, p. 1).

            (2)  Regulamentul (CE) nr. 1013/2006 al Parlamentului European și al Consiliului din 14 iunie 2006 privind transferurile de deșeuri (JO L 190, 12.7.2006, p. 1).


title: Decizia (UE) 2019/639 a Consiliului din 15 aprilie 2019 privind poziția care urmează să fie adoptată în numele Uniunii Europene în cadrul celei de a noua reuniuni a Conferinței părților în ceea ce privește modificarea anexelor A și B la Convenția de la Stockholm privind poluanții organici persistenți

text:
                  24.4.2019

                  RO

                  Jurnalul Oficial al Uniunii Europene

                  L 109/22

         DECIZIA (UE) 2019/639 A CONSILIULUI
         din 15 aprilie 2019
         privind poziția care urmează să fie adoptată în numele Uniunii Europene în cadrul celei de a noua reuniuni a Conferinței părților în ceea ce privește modificarea anexelor A și B la Convenția de la Stockholm privind poluanții organici persistenți
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9),
         având în vedere propunerea Comisiei Europene,
         întrucât:

                     (1)

                     Convenția de la Stockholm privind poluanții organici persistenți („convenția”) a intrat în vigoare la 17 mai 2004 și a fost încheiată de către Uniune prin Decizia 2006/507/CE a Consiliului (1).

                     (2)

                     Regulamentul (CE) nr. 850/2004 al Parlamentului European și al Consiliului (2) pune în aplicare convenția în cadrul Uniunii.

                     (3)

                     În conformitate cu articolul 8 din convenție, Conferința părților poate decide includerea de substanțe chimice pe listele din anexele A, B și/sau C la convenție și specifică măsurile de control referitoare la respectivele substanțe chimice.

                     (4)

                     Pentru a proteja sănătatea umană și mediul împotriva unor noi emisii de dicofol, de acid perfluorooctanoic (PFOA), de săruri ale acestuia și de compuși înrudiți cu acesta, este necesar să se reducă sau să se elimine producția și utilizarea acestor substanțe chimice la nivel mondial și să se sprijine includerea lor pe listele din anexele relevante la convenție. În plus, este necesar să se reducă sau să se elimine în continuare utilizarea acidului perfluoroctan sulfonic (PFOS), a sărurilor acestuia și a fluorurii de sulfonil perfluorooctanică (PFOSF), prin modificarea sau eliminarea scopurilor acceptabile și/sau a derogărilor specifice prevăzute în anexa B la convenție.

                     (5)

                     La cea de a noua reuniune a sa, Conferința părților urmează să decidă dacă include respectivele substanțe chimice pe lista din anexa A la convenție și modifică rubricile existente din anexa B la convenție.

                     (6)

                     Este oportun să se stabilească poziția care urmează să fie adoptată în numele Uniunii în cadrul celei de a noua reuniuni a Conferinței părților în ceea ce privește modificarea anexelor A și B la convenție, deoarece respectivele modificări vor fi obligatorii pentru Uniune,

               ADOPTĂ PREZENTA DECIZIE:

            Articolul 1
            Poziția care urmează să fie adoptată în numele Uniunii în cadrul celei de a noua reuniuni a Conferinței părților la Convenția de la Stockholm privind poluanții organici persistenți („convenția”), ținând seama în mod corespunzător de recomandările relevante ale Comitetului de examinare a poluanților organici persistenți, constă în sprijinirea:

                        (a)

                        includerii dicofolului în anexa A la convenție fără derogări specifice;

                        (b)

                        includerii acidului perfluorooctanoic (PFOA), a sărurilor acestuia și a compușilor înrudiți cu acesta în anexa A la convenție, inclusiv a introducerii unei noi părți, partea [X], în anexa A la convenție, cu derogări specifice pentru:

                                    (i)

                                    fabricarea semiconductorilor sau a dispozitivelor electronice conexe, inclusiv pentru o perioadă de 10 ani de la data intrării în vigoare a respectivelor modificări o derogare pentru piesele de modernizare a echipamentelor folosite la fabricarea semiconductorilor sau a dispozitivelor electronice conexe;

                                    (ii)

                                    acoperirile fotografice aplicate pe filme;

                                    (iii)

                                    produsele textile rezistente la ulei și apă destinate asigurării protecției lucrătorilor împotriva lichidelor periculoase care prezintă riscuri pentru sănătatea și siguranța acestora;

                                    (iv)

                                    dispozitivele medicale invazive și implantabile;

                                    (v)

                                    spuma de stingere a incendiilor care este folosită pentru eliminarea vaporilor de combustibili lichizi și pentru stingerea incendiilor provocate de combustibili lichizi și care este prezentă deja în sisteme instalate, atât mobile, cât și fixe;

                                    (vi)

                                    utilizarea până în 2036, supusă unei reexaminări periodice, de iodură de perfluorooctil pentru producerea de bromură de perfluorooctil destinată realizării de produse farmaceutice;

                        (c)

                        modificarea punctului 3 litera (b) din partea [X] a anexei A la convenție referitor la PFOA, la sărurile acestuia și la compușii înrudiți cu acesta: adăugarea textului următor: „Se poate permite efectuarea de teste pentru verificarea bunei funcționări a unui sistem instalat care conține deja spumă de stingere a incendiilor cu un conținut real sau probabil de PFOA, de săruri ale acestuia și de compuși înrudiți cu acesta, numai dacă emisiile în mediu sunt prevenite și dacă efluenții colectați sunt eliminați în mod ecologic, în conformitate cu articolul 6 alineatul (1) din convenție.”;

                        (d)

                        eliminării următoarelor „scopuri acceptabile” de la rubrica privind PFOS și derivații acestuia din anexa B la convenție: prelucrarea imaginilor fotografice, acoperiri fotorezistente și antireflectoare pentru semiconductori, agenți de gravare pentru compuși semiconductori și filtre ceramice, fluide hidraulice utilizate în aviație, anumite dispozitive medicale [cum ar fi în producția filmelor de copolimer de etilenă tetrafluoretilenă (ETFE) și a materialelor ETFE radioopace, în dispozitivele medicale pentru diagnostic in vitro și în filtrele de culoare pentru senzorii CCD];

                        (e)

                        eliminării următoarelor „derogări specifice” de la rubrica privind PFOS și derivații acestuia din anexa B la convenție: măști fotografice în industriile semiconductorilor și ale dispozitivelor de afișare cu cristale lichide (LCD), acoperirea galvanică cu metale (acoperirea galvanică cu metale dure), acoperirea galvanică cu metale (placarea decorativă), piese electrice și electronice pentru anumite imprimante color și copiatoare color, insecticide pentru combaterea furnicilor de foc roșii importate și a termitelor, producția de petrol pe cale chimică;

                        (f)

                        modificării „scopului acceptabil” pentru PFOS și derivații acestuia pentru producția și utilizarea spumei de stingere a incendiilor într-o „derogare specifică” pentru utilizarea spumei de stingere a incendiilor pentru eliminarea vaporilor de combustibili lichizi și pentru stingerea incendiilor provocate de combustibili lichizi;

                        (g)

                        modificării „scopului acceptabil” pentru acidul PFOS și derivații acestuia pentru producția și utilizarea acoperirii galvanice cu metale (acoperirii galvanice cu metale dure) numai în sisteme cu circuit închis într-o „derogare specifică” pentru utilizarea respectivă;

                        (h)

                        modificării „scopului acceptabil” pentru PFOS și derivații acestuia pentru utilizarea în momelile pentru insecte folosite la combaterea furnicilor tăietoare de frunze (Atta spp. și Acromyrmex spp.), prin includerea sulfluramidului și prin precizarea faptului că „scopul acceptabil” vizează exclusiv uzul agricol.

            Articolul 2
            În funcție de evoluțiile din cadrul celei de a noua reuniuni a Conferinței părților, reprezentanții Uniunii, în consultare cu statele membre, pot conveni asupra unor modificări minore ale poziției menționate la articolul 1, în cursul unor reuniuni de coordonare la fața locului, fără a fi necesară o altă decizie a Consiliului.

            Articolul 3
            Prezenta decizie intră în vigoare la data adoptării.

            Adoptată la Luxemburg, 15 aprilie 2019.

                  Pentru Consiliu

                  Președintele

               P. DAEA

            (1)  Decizia 2006/507/CE a Consiliului din 14 octombrie 2004 privind încheierea, în numele Comunității Europene, a Convenției de la Stockholm privind poluanții organici persistenți (JO L 209, 31.7.2006, p. 1).

            (2)  Regulamentul (CE) nr. 850/2004 al Parlamentului European și al Consiliului din 29 aprilie 2004 privind poluanții organici persistenți și de modificare a Directivei 79/117/CEE (JO L 158, 30.4.2004, p. 7).


title: Decizia (UE) 2019/640 a Consiliului din 15 aprilie 2019 privind alocarea de fonduri dezangajate din proiectele desfășurate în cadrul celui de al 10-lea Fond european de dezvoltare în vederea realimentării Instrumentului financiar pentru pace în Africa

text:
                  24.4.2019

                  RO

                  Jurnalul Oficial al Uniunii Europene

                  L 109/24

         DECIZIA (UE) 2019/640 A CONSILIULUI
         din 15 aprilie 2019
         privind alocarea de fonduri dezangajate din proiectele desfășurate în cadrul celui de al 10-lea Fond european de dezvoltare în vederea realimentării Instrumentului financiar pentru pace în Africa
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Acordul intern dintre reprezentanții guvernelor statelor membre ale Uniunii Europene, reuniți în cadrul Consiliului, privind finanțarea ajutoarelor Uniunii Europene în baza cadrului financiar multianual pentru perioada 2014-2020, în conformitate cu Acordul de parteneriat ACP-UE, și privind alocarea de asistență financiară pentru țările și teritoriile de peste mări cărora li se aplică partea a patra din Tratatul privind funcționarea Uniunii Europene (1), în special articolul 1 alineatul (4),
         având în vedere propunerea Comisiei Europene,
         întrucât:

                     (1)

                     În cadrul celui de al 11-lea Fond european de dezvoltare (FED), Uniunea a angajat până în prezent sume în valoare totală de 1 627 300 000 EUR pentru Instrumentul financiar pentru pace în Africa (APF) în scopul de a furniza sprijin financiar pentru răspunsurile Uniunii Africane la crizele de securitate actuale și emergente din Africa. Această implicare în pacea și securitatea de pe continentul african ar trebui să fie menținută în decursul perioadei 2019-2020.

                     (2)

                     Nevoile APF pentru perioada 2019-2020 sunt estimate la 814 860 000 EUR.

                     (3)

                     Este oportun să se utilizeze fonduri dezangajate din proiectele desfășurate în cadrul celui de al 10-lea FED, pentru a se asigura finanțarea APF până la sfârșitul anului 2020.

                     (4)

                     Respectivele fonduri ar trebui să finanțeze activități desfășurate în cadrul APF, inclusiv sprijinul pentru operaționalizarea Arhitecturii africane pentru pace și securitate, sprijinul pentru inițiativele care vizează prevenirea și gestionarea conflictelor violente în caz de nevoi urgente și neprevăzute în situații de criză (mecanism de răspuns rapid) și susținerea operațiilor în sprijinul păcii desfășurate sub conducere africană, precum și să acopere cheltuielile angajate de Comisie pentru furnizarea sprijinului.

                     (5)

                     Respectivele fonduri ar trebui utilizate în conformitate cu programul de acțiune multianual relevant pentru APF și cu normele și procedurile aplicabile celui de al 11-lea FED, astfel cum sunt prevăzute în Regulamentele (UE) 2015/322 (2) și (UE) 2018/1877 (3) ale Consiliului,

               ADOPTĂ PREZENTA DECIZIE:

            Articolul 1
            În vederea realimentării Instrumentului financiar pentru pace în Africa pentru perioada 2019-2020, se alocă o sumă de maximum 445 860 000 EUR din fondurile dezangajate din proiectele desfășurate în cadrul celui de al 10-lea Fond european de dezvoltare (FED).
            Din respectiva sumă, se alocă un cuantum de până la 14 860 000 EUR pentru acoperirea cheltuielilor angajate de Comisie pentru furnizarea sprijinului.
            Respectivele fonduri se utilizează în conformitate cu normele și procedurile aplicabile celui de al 11-lea FED.

            Articolul 2
            Prezenta decizie intră în vigoare în ziua următoare datei adoptării.

            Adoptată la Luxemburg, 15 aprilie 2019.

                  Pentru Consiliu

                  Președintele

               P. DAEA

            (1)  JO L 210, 6.8.2013, p. 1.

            (2)  Regulamentul (UE) 2015/322 al Consiliului din 2 martie 2015 privind punerea în aplicare a celui de al 11-lea Fond european de dezvoltare (JO L 58, 3.3.2015, p. 1).

            (3)  Regulamentul (UE) 2018/1877 al Consiliului din 26 noiembrie 2018 privind regulamentul financiar aplicabil celui de al 11-lea Fond european de dezvoltare și de abrogare a Regulamentului (UE) 2015/323 (JO L 307, 3.12.2018, p. 1).


title: Decizia (UE) 2019/685 a Băncii Centrale Europene din 18 aprilie 2019 privind valoarea totală a taxelor anuale de supraveghere pentru 2019 (BCE/2019/10)

text:
                  2.5.2019

                  RO

                  Jurnalul Oficial al Uniunii Europene

                  L 115/16

         DECIZIA (UE) 2019/685 A BĂNCII CENTRALE EUROPENE
         din 18 aprilie 2019
         privind valoarea totală a taxelor anuale de supraveghere pentru 2019 (BCE/2019/10)
         CONSILIUL GUVERNATORILOR BĂNCII CENTRALE EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1024/2013 al Consiliului din 15 octombrie 2013 de conferire a unor atribuții specifice Băncii Centrale Europene în ceea ce privește politicile legate de supravegherea prudențială a instituțiilor de credit (1), în special articolul 30,
         având în vedere Regulamentul (UE) nr. 1163/2014 al Băncii Centrale Europene din 22 octombrie 2014 privind taxele de supraveghere (BCE/2014/41) (2), în special articolul 3 alineatul (1) și articolul 9 alineatul (2),
         întrucât:

                     (1)

                     Valoarea totală a taxelor anuale de supraveghere care trebuie percepute în temeiul articolului 9 alineatul (2) din Regulamentul (UE) nr. 1163/2014 (BCE/2014/41) ar trebui să acopere, dar să nu depășească, cheltuielile suportate de Banca Centrală Europeană (BCE) în legătură cu atribuțiile de supraveghere ale acesteia în cursul perioadei de taxare relevante. Aceste cheltuieli constau în costurile legate în mod direct de atribuțiile de supraveghere ale BCE, precum supravegherea directă a entităților semnificative, monitorizarea supravegherii entităților mai puțin semnificative, îndeplinirea atribuțiilor orizontale și desfășurarea serviciilor specializate. Ele includ și costurile legate în mod indirect de atribuțiile de supraveghere ale BCE, precum serviciile furnizate de departamentele de suport ale BCE, inclusiv serviciile privind sediul, administrarea resurselor umane, servicii administrative, buget și control, servicii contabile, juridice, de comunicare și traducere, audit intern, precum și servicii statistice și de tehnologia informației.

                     (2)

                     Pentru a calcula taxele anuale de supraveghere de plătit corespunzătoare entităților supravegheate semnificative și grupurilor supravegheate semnificative, precum și entităților supravegheate mai puțin semnificative și grupurilor supravegheate mai puțin semnificative, costurile totale ar trebui împărțite pe baza cheltuielilor alocate funcțiilor relevante care efectuează supravegherea directă a entităților supravegheate semnificative și a grupurilor supravegheate semnificative și supravegherea indirectă a entităților supravegheate mai puțin semnificative și a grupurilor supravegheate mai puțin semnificative.

                     (3)

                     Valoarea totală a taxelor anuale de supraveghere pentru 2019 ar trebui calculată ca suma următoarelor: (a) costurile anuale estimate pentru atribuțiile de supraveghere pentru 2019, pe baza bugetului BCE aprobat pentru 2019 și avându-se în vedere orice evoluții ale costurilor anuale estimate preconizate a fi suportate de BCE și cunoscute la data adoptării prezentei decizii; și (b) excedentul sau deficitul din 2018.

                     (4)

                     Excedentul sau deficitul ar trebui determinat prin deducerea costurilor anuale efective ale atribuțiilor de supraveghere care au fost suportate în 2018, astfel cum sunt prezentate în conturile anuale ale BCE pentru 2018 (3), din costurile anuale estimate colectate pentru 2018 prevăzute în anexa la Decizia (UE) 2018/667 a Băncii Centrale Europene (BCE/2018/12) (4).

                     (5)

                     În conformitate cu articolul 5 alineatul (3) din Regulamentul (UE) nr. 1163/2014 (BCE/2014/41), valorile taxelor legate de perioade de taxare anterioare care nu erau colectabile, plățile dobânzii primite în conformitate cu articolul 14 și sumele primite sau rambursate în conformitate cu articolul 7 alineatul (3) din acest regulament, dacă este cazul, ar trebui de asemenea luate în calcul pentru stabilirea costurilor anuale estimate ale atribuțiilor de supraveghere pentru 2019,

               ADOPTĂ PREZENTA DECIZIE:

            Articolul 1
            Definiții
            În sensul prezentei decizii, se aplică definițiile cuprinse în Regulamentul (UE) nr. 468/2014 al Băncii Centrale Europene (BCE/2014/17) (5) și în Regulamentul (UE) nr. 1163/2014 (BCE/2014/41).

            Articolul 2
            Valoarea totală a taxelor anuale de supraveghere pentru 2019

               (1)   Valoarea totală a taxelor anuale de supraveghere pentru 2019 este de 576 020 336 EUR, calculată astfel cum este prezentat în anexa I.

               (2)   Fiecare categorie de entități supravegheate și grupuri supravegheate plătește următoarele taxe anuale totale de supraveghere:

                           (a)

                           entități supravegheate semnificative și grupuri supravegheate semnificative: 524 196 987 EUR;

                           (b)

                           entități supravegheate mai puțin semnificative și grupuri supravegheate mai puțin semnificative: 51 823 349 EUR.

                     Împărțirea valorii totale a taxelor anuale de supraveghere pentru 2019 de plătit pentru fiecare categorie este indicată în anexa II.

            Articolul 3
            Intrarea în vigoare
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

            Adoptată la Frankfurt pe Main, 18 aprilie 2019.

                  Președintele BCE

               Mario DRAGHI

            (1)  JO L 287, 29.10.2013, p. 63.

            (2)  JO L 311, 31.10.2014, p. 23.

            (3)  Publicate pe website-ul BCE, la adresa www.ecb.europa.eu, în februarie 2019.

            (4)  Decizia (UE) 2018/667 a Băncii Centrale Europene din 19 aprilie 2018 privind valoarea totală a taxelor anuale de supraveghere pentru 2018 (BCE/2018/12) (JO L 111, 2.5.2018, p. 3).

            (5)  Regulamentul (UE) nr. 468/2014 al Băncii Centrale Europene din 16 aprilie 2014 de instituire a cadrului de cooperare la nivelul Mecanismului unic de supraveghere între Banca Centrală Europeană și autoritățile naționale competente și cu autoritățile naționale desemnate (Regulamentul-cadru privind MUS) (BCE/2014/17) (JO L 141, 14.5.2014, p. 1).

            ANEXA I

               Calculul valorii totale a taxelor anuale de supraveghere pentru 2019

                        (EUR)

                           Costuri anuale estimate pentru 2019

                           559 007 136

                        Salarii și prestații

                        264 525 116

                        Chirie și întreținerea sediilor

                        58 866 157

                        Alte cheltuieli de funcționare

                        235 615 863

                           Excedent/deficit din 2018

                           15 332 187

                           Sume de luat în calcul în conformitate cu articolul 5 alineatul (3) din Regulamentul (UE) nr. 1163/2014 (BCE/2014/41)

                           1 681 013

                        Taxe legate de perioade anterioare de taxare care nu erau colectabile

                        0

                        Plăți ale dobânzii primite în conformitate cu articolul 14 din regulamentul sus-menționat

                        – 9 626

                        Sume primite sau rambursate în conformitate cu articolul 7 alineatul (3) din regulamentul sus-menționat

                        1 690 639

                           TOTAL

                           576 020 336

            ANEXA II

               Împărțirea valorii totale a taxelor anuale de supraveghere pentru 2019

                        (EUR)

                        Entități supravegheate semnificative și grupuri supravegheate semnificative

                        Entități supravegheate mai puțin semnificative și grupuri supravegheate mai puțin semnificative

                        Total

                           Costuri anuale estimate pentru 2019

                           508 696 494

                           50 310 642

                           559 007 136

                           Excedent/deficit din 2018

                           13 952 290

                           1 379 897

                           15 332 187

                           Sume de luat în calcul în conformitate cu articolul 5 alineatul (3) din Regulamentul (UE) nr. 1163/2014 (BCE/2014/41)

                           1 548 203

                           132 810

                           1 681 013

                        Taxe legate de perioade anterioare de taxare care nu erau colectabile

                        0

                        0

                        0

                        Plăți ale dobânzii primite în conformitate cu articolul 14 din regulamentul sus-menționat

                        – 7 918

                        – 1 708

                        – 9 626

                        Sume primite sau rambursate în conformitate cu articolul 7 alineatul (3) din regulamentul sus-menționat

                        1 556 121

                        134 518

                        1 690 639

                           TOTAL

                           524 196 987

                           51 823 349

                           576 020 336


Decizia Comisiei din 26/04/2019 de declarare a unei concentrări compatibilă cu piaţa comună (Cazul COMP/M.9346 - Investcorp Investment Holdings Limited / Aberdeen Asset Management plc) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


title: Decizia (UE) 2019/824 a Consiliului din 14 mai 2019 privind poziția care urmează să fie adoptată în numele Uniunii Europene în cadrul Comisiei extinse a Convenției pentru conservarea tonului roșu din sud (CCSBT) și de abrogare a Deciziei din 12 iunie 2014 privind poziția care urmează să fie adoptată, în numele Uniunii, în cadrul CCSBT

text:
                  22.5.2019

                  RO

                  Jurnalul Oficial al Uniunii Europene

                  L 134/19

         DECIZIA (UE) 2019/824 A CONSILIULUI
         din 14 mai 2019
         privind poziția care urmează să fie adoptată în numele Uniunii Europene în cadrul Comisiei extinse a Convenției pentru conservarea tonului roșu din sud (CCSBT) și de abrogare a Deciziei din 12 iunie 2014 privind poziția care urmează să fie adoptată, în numele Uniunii, în cadrul CCSBT
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 43 coroborat cu articolul 218 alineatul (9),
         având în vedere propunerea Comisiei Europene,
         întrucât:

                     (1)

                     Prin Decizia (UE) 2015/2437 a Consiliului (1), Uniunea a încheiat Convenția privind conservarea tonului roșu din sud (2) (denumită în continuare „Convenția CSBT”), care a instituit Comisia pentru conservarea tonului roșu din sud (CCSBT).

                     (2)

                     CCSBT răspunde de gestionarea și conservarea resurselor piscicole din aria de răspândire a tonului roșu din sud. Întrucât convenția este limitată la state, CCSBT a instituit „Comisia extinsă a CCSBT”, care include, pe lângă membrii CCSBT, entități din sectorul pescuitului și Uniunea. În cadrul CCSBT, Comisia extinsă a CCSBT pregătește deciziile pe care CCSBT le aprobă ulterior în mod oficial. CCSBT adoptă măsuri de conservare și gestionare pentru conservarea, gestionarea și utilizarea optimă a tonului roșu din sud. Aceste măsuri pot deveni obligatorii pentru Uniune.

                     (3)

                     Regulamentul (UE) nr. 1380/2013 al Parlamentului European și al Consiliului (3) prevede că Uniunea garantează faptul că activitățile de pescuit și de acvacultură asigură condiții de mediu sustenabile pe termen lung și sunt gestionate de o manieră consecventă cu obiectivele de a realiza beneficii economice, sociale și de ocupare a forței de muncă, și de a contribui la disponibilitatea aprovizionării cu alimente. De asemenea, regulamentul prevede că Uniunea aplică o abordare precaută a gestionării pescuitului și urmărește să garanteze că exploatarea resurselor biologice marine duce la refacerea și menținerea populațiilor de specii recoltate peste nivelurile care permit obținerea producției maxime sustenabile. Acesta prevede, de asemenea, ca Uniunea să ia măsuri de gestionare și de conservare bazate pe cele mai bune avize științifice disponibile, să sprijine dezvoltarea cunoștințelor științifice și a elaborării de avize științifice, să elimine treptat aruncarea capturilor înapoi în mare și să promoveze metode de pescuit care contribuie la un pescuit mai selectiv și la evitarea și reducerea, în măsura posibilului, a capturilor nedorite, precum și la pescuitul cu impact scăzut asupra ecosistemului marin și asupra resurselor piscicole. Mai mult, Regulamentul (UE) nr. 1380/2013 prevede în mod expres că obiectivele și principiile respective urmează să fie aplicate de Uniune în cadrul relațiilor sale externe în domeniul pescuitului.

                     (4)

                     După cum s-a afirmat în Comunicarea comună a Înaltului Reprezentant al Uniunii pentru afaceri externe și politica de securitate și a Comisiei Europene intitulată „Guvernanța internațională a oceanelor: o agendă pentru viitorul oceanelor” și în concluziile Consiliului referitoare la comunicarea comună respectivă, promovarea măsurilor de susținere și de sporire a eficacității organizațiilor regionale de gestionare a pescuitului (ORGP) și, după caz, îmbunătățirea guvernanței acestora sunt esențiale pentru acțiunea Uniunii în cadrul acestor foruri.

                     (5)

                     Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor intitulată „O strategie europeană pentru materialele plastice într-o economie circulară” se referă la măsuri specifice de reducere a poluării cu materiale plastice și a poluării marine, precum și a pierderii sau abandonării uneltelor de pescuit pe mare.

                     (6)

                     Este oportun să se stabilească poziția care urmează să fie adoptată, în numele Uniunii, în cadrul reuniunilor CCSBT pentru perioada 2019-2023, întrucât măsurile de conservare și executare ale CCSBT vor fi obligatorii pentru Uniune și vor fi de natură să influențeze în mod decisiv conținutul dreptului Uniunii, și anume, Regulamentele (CE) nr. 1005/2008 (4) și (CE) nr. 1224/2009 (5) ale Consiliului și Regulamentul (UE) 2017/2403 al Parlamentului European și al Consiliului (6).

                     (7)

                     În prezent, poziția care urmează să fie adoptată în numele Uniunii în cadrul reuniunilor CCSBT este stabilită prin Decizia Consiliului din 12 iunie 2014 privind poziția care urmează să fie adoptată, în numele Uniunii, în cadrul CCSBT. Este oportun ca decizia respectivă să fie abrogată și înlocuită cu o nouă decizie care să cuprindă perioada 2019-2023.

                     (8)

                     Având în vedere caracterul dinamic al resurselor piscicole în aria de răspândire a tonului roșu din sud și, prin urmare, necesitatea ca poziția Uniunii să țină seama de noile evoluții, inclusiv de noile informații științifice și de alte informații relevante prezentate înainte sau în timpul reuniunilor CCSBT, ar trebui stabilite proceduri, în conformitate cu principiul cooperării loiale dintre instituțiile Uniunii, consacrat la articolul 13 alineatul (2) din Tratatul privind Uniunea Europeană, pentru precizarea anuală a poziției Uniunii pentru perioada 2019-2023,

               ADOPTĂ PREZENTA DECIZIE:

            Articolul 1
            Poziția care urmează să fie adoptată în numele Uniunii în cadrul reuniunilor Comisiei extinse a Convenției pentru conservarea tonului roșu din sud (CCSBT) este stabilită în anexa I.

            Articolul 2
            Precizarea anuală a poziției pe care Uniunea urmează să o adopte în cadrul reuniunilor anuale ale Comisiei extinse a CCSBT se realizează în conformitate cu anexa II.

            Articolul 3
            Poziția Uniunii stabilită în anexa I este evaluată și, după caz, revizuită de către Consiliu la propunerea Comisiei cel târziu pentru reuniunea anuală a Comisiei extinse a CCSBT din 2024.

            Articolul 4
            Decizia Consiliului din 12 iunie 2014 privind poziția care urmează să fie adoptată în numele Uniunii Europene în cadrul Comisiei extinse a Convenției pentru conservarea tonului roșu din sud (CCSBT) se abrogă.

            Articolul 5
            Prezenta decizie intră în vigoare la data adoptării.

            Adoptată la Bruxelles, 14 mai 2019.

                  Pentru Consiliu

                  Președintele

               P. DAEA

            (1)  Decizia (UE) 2015/2437 a Consiliului din 14 decembrie 2015 privind încheierea, în numele Uniunii Europene, a Acordului sub forma unui schimb de scrisori între Uniunea Europeană și Comisia pentru conservarea tonului roșu din sud (CCSBT) referitor la calitatea Uniunii de membru al Comisiei extinse din cadrul Convenției pentru conservarea tonului roșu din sud (JO L 336, 23.12.2015, p. 27).

            (2)  Acordul sub forma unui schimb de scrisori între Uniunea Europeană și Comisia pentru conservarea tonului roșu din sud (CCSBT) referitor la calitatea Uniunii de membru al Comisiei extinse din cadrul Convenției pentru conservarea tonului roșu din sud (JO L 234, 8.9.2015, p. 3).

            (3)  Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).

            (4)  Regulamentul (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999 (JO L 286, 29.10.2008, p. 1).

            (5)  Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem de control al Uniunii pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (JO L 343, 22.12.2009, p. 1).

            (6)  Regulamentul (UE) 2017/2403 al Parlamentului European și al Consiliului din 12 decembrie 2017 privind gestionarea sustenabilă a flotelor de pescuit externe și de abrogare a Regulamentului (CE) nr. 1006/2008 al Consiliului (JO L 347, 28.12.2017, p. 81).

            ANEXA I

               Poziția care urmează să fie adoptată, în numele Uniunii, în cadrul Comisiei extinse a Convenției pentru conservarea tonului roșu din sud (CCSBT)

            1.   PRINCIPII
            În cadrul CCSBT, Uniunea:

                        (a)

                        acționează în conformitate cu obiectivele și principiile urmărite de Uniune în cadrul politicii comune în domeniul pescuitului (PCP), în special prin intermediul abordării precaute și al obiectivelor privind producția maximă durabilă menționate la articolul 2 alineatul (2) din Regulamentul (UE) nr. 1380/2013, pentru a promova implementarea unei abordări ecosistemice a gestionării pescuitului, pentru a evita și reduce, în măsura posibilului, capturile nedorite și pentru a elimina treptat practica aruncării înapoi în mare a capturilor, precum și pentru a reduce la minimum impactul activităților de pescuit asupra ecosistemelor marine și a habitatelor lor, precum și prin promovarea în Uniune a unui pescuit competitiv și viabil din punct de vedere economic, pentru a garanta un nivel de trai decent persoanelor care depind de activitățile de pescuit, ținând seama de interesul consumatorilor;

                        (b)

                        acționează în direcția implicării părților interesate în etapa de pregătire a măsurilor CCSBT și se asigură că măsurile adoptate în cadrul CCSBT sunt în conformitate cu Convenția CSBT;

                        (c)

                        se asigură că măsurile adoptate în cadrul CCSBT respectă legislația internațională și, în special, prevederile Convenției ONU din 1982 asupra dreptului mării, ale Acordului ONU din 1995 privind conservarea și gestionarea populațiilor transzonale și a stocurilor de pești mari migratori, ale Acordului din 1993 privind promovarea respectării măsurilor internaționale de conservare și gestionare de către navele de pescuit în marea liberă, precum și ale Acordului Organizației Națiunilor Unite pentru Alimentație și Agricultură din 2009 privind măsurile de competența statului portului;

                        (d)

                        promovează poziții conforme cu cele mai bune practici ale organizațiilor regionale de gestionare a pescuitului (ORGP) din aceeași regiune;

                        (e)

                        urmărește coerența și crearea de sinergii cu politica urmărită de Uniune în cadrul relațiilor bilaterale cu țări terțe în domeniul pescuitului și asigură coerența cu celelalte politici ale sale, în special în materie de relații externe, ocuparea forței de muncă, mediu, comerț, dezvoltare, cercetare și inovare;

                        (f)

                        garantează respectarea angajamentelor internaționale ale Uniunii;

                        (g)

                        respectă concluziile Consiliului din 19 martie 2012 referitoare la Comunicarea Comisiei privind dimensiunea externă a politicii comune în domeniul pescuitului (1);

                        (h)

                        urmărește să creeze condiții de concurență echitabile pentru flota Uniunii în cadrul zonei de distribuție a tonului roșu din sud, pe baza acelorași principii și standarde ca cele aplicabile în temeiul dreptului Uniunii, și să promoveze aplicarea uniformă a acestor principii și standarde;

                        (i)

                        respectă concluziile Consiliului (2) privind Comunicarea comună a Înaltului Reprezentant al Uniunii pentru afaceri externe și politica de securitate și a Comisiei Europene intitulată „Guvernanța internațională a oceanelor: o agendă pentru viitorul oceanelor noastre” (3) și promovează măsuri de sprijin și îmbunătățire a eficacității CCSBT și, dacă este cazul, a guvernanței și a performanței acesteia (în special în ceea ce privește știința, conformitatea, transparența și procesul decizional), ca o contribuție la gestionarea durabilă a oceanelor în toate dimensiunile sale;

                        (j)

                        promovează coordonarea între ORGP și convențiile maritime regionale și cooperarea cu organizațiile mondiale, după caz, în limitele mandatelor lor, dacă acest lucru este adecvat;

                        (k)

                        promovează coordonarea și cooperarea cu alte ORGP care se ocupă cu pescuitul de ton pe teme de interes comun, în special prin reactivarea așa-numitului proces Kobe pentru ORGP care se ocupă cu pescuitul de ton și extinderea acestuia la toate ORGP.

                  2.   ORIENTĂRI
            Uniunea face eforturi, dacă este necesar, pentru a sprijini adoptarea de către CCSBT a următoarelor acțiuni:

                        (a)

                        măsuri de conservare și gestionare a resurselor piscicole în aria de răspândire a tonului roșu din sud, pe baza celor mai bune avize științifice disponibile, inclusiv capturi totale admisibile (TAC) și cote, sau măsuri de reglementare a efortului de pescuit pentru resursele biologice marine vii reglementate de CCSBT, care să ducă la obținerea sau menținerea ratei de exploatare pentru producția maximă durabilă cel târziu până în 2020. Dacă este necesar, respectivele măsuri de conservare și de gestionare includ măsuri specifice pentru stocurile afectate de pescuitul excesiv, pentru a menține efortul de pescuit la un nivel care corespunde posibilităților de pescuit disponibile;

                        (b)

                        măsuri de prevenire, descurajare și eliminare a activităților de pescuit ilegale, nedeclarate și nereglementate (INN) în aria de răspândire a tonului roșu din sud, inclusiv introducerea navelor pe lista INN;

                        (c)

                        măsuri pentru a consolida colectarea de date științifice în domeniul pescuitului și a promova o mai bună cooperare între industrie și oamenii de știință;

                        (d)

                        măsuri de monitorizare, control și supraveghere în aria de răspândire a tonului roșu din sud, pentru a asigura eficiența controalelor și respectarea măsurilor adoptate în cadrul CCSBT;

                        (e)

                        măsuri de reducere la minimum a impactului negativ al activităților de pescuit și al acvaculturii asupra biodiversității marine și asupra ecosistemelor marine și a habitatelor acestora, inclusiv măsuri de reducere a poluării marine și de prevenire a evacuării de materiale plastice în mare și de reducere a impactului asupra biodiversității și asupra ecosistemelor marine al materialelor plastice aruncate în mare, măsuri de protecție a ecosistemelor marine sensibile din aria de răspândire a tonului roșu din sud, în conformitate cu rezoluțiile Adunării Generale a ONU, precum și măsuri de evitare și de reducere pe cât posibil a capturilor nedorite, în special în ceea ce privește speciile marine vulnerabile, și de eliminare treptată a practicii de aruncare înapoi în mare a capturilor;

                        (f)

                        măsuri de gestionare a utilizării dispozitivelor de concentrare a peștilor (FAD), în special pentru îmbunătățirea colectării datelor, pentru cuantificarea exactă, urmărirea și monitorizarea utilizării FAD, pentru reducerea impactului asupra stocurilor vulnerabile de ton, pentru atenuarea efectelor potențiale ale acestora asupra speciilor vizate și a celor nevizate, precum și asupra ecosistemului;

                        (g)

                        măsuri de reducere a impactului uneltelor de pescuit abandonate, pierdute sau aruncate în alt mod în ocean și de facilitare a identificării și recuperării unor astfel de unelte, precum și de reducere a contribuției la deșeurile marine;

                        (h)

                        măsuri care vizează interzicerea activităților de pescuit desfășurate exclusiv în scopul recoltării înotătoarelor de rechin și care prevăd ca toți rechinii să fie debarcați cu înotătoarele atașate în mod natural;

                        (i)

                        recomandări, dacă este cazul și în măsura în care acest lucru este permis de documentele constitutive relevante, care să încurajeze punerea în aplicare a Convenției Organizației Internaționale a Muncii (OIM) privind munca în domeniul pescuitului;

                        (j)

                        măsuri tehnice suplimentare pe baza consilierii din partea organismelor subsidiare și a grupurilor de lucru ale CCSBT.

               (1)  7087/12 REV 1 ADD 1 COR 1.

               (2)  7348/1/17 REV 1 din 24.3.2017.

               (3)  JOIN(2016) 49 final din 10.11.2016.

            ANEXA II

               Precizarea anuală a poziției care urmează să fie adoptată de Uniune în cadrul reuniunilor Comisiei extinse pentru conservarea tonului roșu din sud

            Înainte de fiecare reuniune a Comisiei extinse a CCSBT, atunci când organismul în cauză este invitat să adopte decizii cu efecte juridice asupra Uniunii, se iau măsurile necesare pentru ca poziția care urmează să fie exprimată în numele Uniunii să țină seama de cele mai recente informații științifice și de altă natură relevante transmise Comisiei, în conformitate cu principiile și orientările stabilite în anexa I.
            În acest sens și pe baza informațiilor menționate, Comisia transmite Consiliului, cu suficient timp înainte de fiecare reuniune a CCSBT, un document scris care prezintă în detaliu propunerea de precizare a poziției Uniunii, în vederea dezbaterii și a adoptării detaliilor referitoare la poziția care urmează să fie exprimată în numele Uniunii.
            Dacă, în cadrul unei reuniuni a Comisiei extinse a CCSBT, nu se poate ajunge la un acord, nici la fața locului, astfel încât poziția Uniunii să ia în considerare noile elemente, chestiunea este transmisă Consiliului sau grupurilor sale de pregătire.


Decizia Comisiei din 28/06/2019 de declarare a unei concentrări compatibilă cu piaţa comună (Cazul COMP/M.9252 - China Molybdenum Co. Ltd / IXM BV) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 27/06/2019 de declarare a unei concentrări compatibilă cu piaţa comună (Cazul COMP/M.9362 - Suez Organique / Avril PA / Terrial) în temeiul Regulamentului (CE) nr. 139/2004 al Consiliului (Numai textul în limba franceză este autentic.)


Decizia Comisiei din 01/07/2019 de declarare a unei concentrări compatibilă cu piaţa comună (Cazul COMP/M.9384 - Sumitomo Corporation / Nippon Steel Corporation) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 27/06/2019 de declarare a unei concentrări compatibilă cu piaţa comună (Cazul COMP/M.9327 - Jiangsu Yangzijiang Shipbuilding Co., Ltd. / Mitsui E&S Shipbuilding Co., Ltd. / Mitsui & Co., Ltd.) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


title: Decizia Consiliului din 8 iulie 2019 de numire a unui membru în cadrul Consiliului de administrație al Agenției Europene pentru Securitate și Sănătate în Muncă (EU-OSHA) pentru Ungaria

text:
                  10.7.2019

                  RO

                  Jurnalul Oficial al Uniunii Europene

                  C 232/4

         DECIZIA CONSILIULUI
         din 8 iulie 2019
         de numire a unui membru în cadrul Consiliului de administrație al Agenției Europene pentru Securitate și Sănătate în Muncă (EU-OSHA) pentru Ungaria
         (2019/C 232/03)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/126 al Parlamentului European și al Consiliului din 16 ianuarie 2019 de înființare a Agenției Europene pentru Securitate și Sănătate în Muncă (EU-OSHA) și de abrogare a Regulamentului (CE) nr. 2062/94 al Consiliului (1), în special articolul 4,
         având în vedere lista candidaților prezentată Consiliului de către guvernele statelor membre, organizațiile lucrătorilor și organizațiile patronale,
         având în vedere listele membrilor și supleanților din cadrul Comitetului consultativ pentru securitate și sănătate la locul de muncă,
         întrucât:

                     (1)

                     Prin decizia sa din 9 aprilie 2019 (2), Consiliul a numit membrii și supleanții în cadrul Consiliului de administrație al Agenției Europene pentru Securitate și Sănătate în Muncă pentru perioada cuprinsă între 1 aprilie 2019 și 31 martie 2023.

                     (2)

                     Organizația patronală BusinessEurope a prezentat o candidatură pentru ocuparea unui post vacant,

               ADOPTĂ PREZENTA DECIZIE:

            Articolul 1
            Este numită în calitatea de membru în cadrul Consiliului de administrație al Agenției Europene pentru Securitate și Sănătate în Muncă (EU-OSHA) pentru perioada care se încheie la 31 martie 2023:
            REPREZENTANȚI AI ORGANIZAȚIILOR PATRONALE

                        Țara

                        Membru

                        Supleant

                        Ungaria

                        doamna Judit H. NAGY

            Articolul 2
            Membrii și supleanții încă nenominalizați sunt numiți de Consiliu la o dată ulterioară.

            Articolul 3
            Prezenta decizie intră în vigoare la data adoptării.

            Adoptată la Bruxelles, 8 iulie 2019.

                  Pentru Consiliu

                  Președintele

               A.-K. PEKONEN

            (1)  JO L 30, 31.1.2019, p. 58.

            (2)  JO C 135, 11.4.2019, p. 7.


title: Decizia (UE) 2019/1179 a Consiliului din 8 iulie 2019 privind poziția care urmează să fie adoptată, în numele Uniunii Europene, în cadrul Comitetului mixt al SEE referitor la o modificare a Protocolului 31 la Acordul privind SEE în ceea ce privește cooperarea în domenii specifice în afara celor patru libertăți (Linia bugetară 02 04 77 03 – Acțiune pregătitoare privind cercetarea în materie de apărare) (Text cu relevanță pentru SEE.)

text:
                  11.7.2019

                  RO

                  Jurnalul Oficial al Uniunii Europene

                  L 185/39

         DECIZIA (UE) 2019/1179 A CONSILIULUI
         din 8 iulie 2019
         privind poziția care urmează să fie adoptată, în numele Uniunii Europene, în cadrul Comitetului mixt al SEE referitor la o modificare a Protocolului 31 la Acordul privind SEE în ceea ce privește cooperarea în domenii specifice în afara celor patru libertăți (Linia bugetară 02 04 77 03 – Acțiune pregătitoare privind cercetarea în materie de apărare)
         (Text cu relevanță pentru SEE)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 218 alineatul (9),
         având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European (1), în special articolul 1 alineatul (3),
         având în vedere Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (2), în special articolul 58 alineatul (2) litera (b), articolul 110 alineatul (1) și articolul 181,
         având în vedere propunerea Comisiei Europene,
         întrucât:

                     (1)

                     Acordul privind Spațiul Economic European (3) („Acordul privind SEE”) a intrat în vigoare la 1 ianuarie 1994.

                     (2)

                     În temeiul articolului 98 din Acordul privind SEE, Comitetul mixt al SEE poate decide să modifice, printre altele, Protocolul 31 la Acordul privind SEE.

                     (3)

                     Protocolul 31 la Acordul privind SEE conține dispoziții referitoare la cooperarea în domenii specifice în afara celor patru libertăți.

                     (4)

                     Este oportun să se continue cooperarea dintre părțile contractante la Acordul privind SEE cu privire la acțiunile Uniunii finanțate din bugetul general al Uniunii Europene referitoare la acțiunea pregătitoare privind cercetarea în materie de apărare.

                     (5)

                     Prin urmare, Protocolul 31 la Acordul privind SEE ar trebui să fie modificat pentru a permite ca respectiva cooperare extinsă să poată fi realizată începând de la 1 ianuarie 2019.

                     (6)

                     În consecință, poziția Uniunii în cadrul Comitetului mixt al SEE ar trebui să se bazeze pe proiectul de decizie atașat,

               ADOPTĂ PREZENTA DECIZIE:

            Articolul 1
            Poziția care urmează să fie adoptată, în numele Uniunii, în cadrul Comitetului mixt al SEE, cu privire la propunerea de modificare a Protocolului 31 la Acordul privind SEE referitor la cooperarea în domenii specifice în afara celor patru libertăți se bazează pe proiectul de decizie a Comitetului mixt al SEE atașat la prezenta decizie.

            Articolul 2
            Prezenta decizie intră în vigoare la data adoptării.

            Adoptată la Bruxelles, 8 iulie 2019.

                  Pentru Consiliu

                  Președintele

               A.-K. PEKONEN

            (1)  JO L 305, 30.11.1994, p. 6.

            (2)  JO L 193, 30.7.2018, p. 1.

            (3)  JO L 1, 3.1.1994, p. 3.

            PROIECT
            DECIZIA NR. …/2019 A COMITETULUI MIXT AL SEE
            din …
            de modificare a Protocolului 31 la Acordul privind SEE în ceea ce privește cooperarea în domenii specifice în afara celor patru libertăți
            COMITETUL MIXT AL SEE,
            având în vedere Acordul privind Spațiul Economic European (denumit în continuare „Acordul privind SEE”), în special articolele 86 și 98,
            întrucât:

                        (1)

                        Este oportun să se continue cooperarea dintre părțile contractante la Acordul privind SEE cu privire la acțiunile Uniunii finanțate din bugetul general al Uniunii Europene referitoare la acțiunea pregătitoare privind cercetarea în materie de apărare.

                        (2)

                        Prin urmare, Protocolul 31 la Acordul privind SEE ar trebui să fie modificat pentru a permite ca respectiva cooperare extinsă să poată fi realizată începând de la 1 ianuarie 2019,

                  ADOPTĂ PREZENTA DECIZIE:

               Articolul 1
               La alineatul (13) litera (a) de la articolul 1din Protocolul 31 la Acordul privind SEE, cuvintele „și 2018” se înlocuiesc cu „, 2018 și 2019”.

               Articolul 2
               Prezenta decizie intră în vigoare în ziua următoare datei la care s-a efectuat ultima notificare prevăzută la articolul 103 alineatul (1) din Acordul privind SEE (*1).
               Decizia se aplică de la 1 ianuarie 2019.

               Articolul 3
               Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

               Adoptată la Bruxelles,

                     Pentru Comitetul mixt al SEE

                     Președintele

                     Secretarii

                     Comitetului mixt al SEE

               (*1)  [Nu au fost semnalate obligații constituționale.] [Au fost semnalate obligații constituționale.]


Decizia Comisiei din 12/06/2019 de declarare a unei concentrări compatibilă cu piaţa comună (Cazul COMP/M.9350 - Santander Group / Mapfre Group) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 11/07/2019 de declarare a unei concentrări compatibilă cu piaţa comună (Cazul COMP/M.9314 - AddUp / Sogeclair / PrintSky) în temeiul Regulamentului (CE) nr. 139/2004 al Consiliului (Numai textul în limba franceză este autentic.)


title: Decizia (UE) 2019/1268 a Comisiei din 3 iulie 2019 privind propunerea de inițiativă cetățenească intitulată „Mettons fin à l'ère du plastique en Europe” („Să punem capăt erei plasticului în Europa)” [notificată cu numărul C(2019) 4974]

text:
                  29.7.2019

                  RO

                  Jurnalul Oficial al Uniunii Europene

                  L 200/33

         DECIZIA (UE) 2019/1268 A COMISIEI
         din 3 iulie 2019
         privind propunerea de inițiativă cetățenească intitulată „Mettons fin à l'ère du plastique en Europe” („Să punem capăt erei plasticului în Europa)”

               [notificată cu numărul C(2019) 4974]

         (Numai textul în limba franceză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 211/2011 al Parlamentului European și al Consiliului din 16 februarie 2011 privind inițiativa cetățenească (1), în special articolul 4,
         întrucât:

                     (1)

                     Obiectul propunerii de inițiativă cetățenească intitulate „Mettons fin à l'ère du plastique en Europe” este următorul: „Invităm Comisia Europeană să revizuiască Directiva privind impactul anumitor materiale plastice asupra mediului, cu scopul de a interzice toate materialele plastice de unică folosință în Europa.”

                     (2)

                     Obiectivele propunerii de inițiativă cetățenească sunt următoarele: „La 10 mai, Uniunea Europeană depășise deja limita resurselor pe care planeta i le poate oferi. Cu toate acestea și în ciuda rapoartelor științifice care subliniază nevoia urgentă de a acționa, Europa nu își schimbă în profunzime modelul. Plasticul este simptomatic pentru acest refuz obstinat de a se confrunta cu faptele, ceea ce este incompatibil cu imperativele mediului. Prin urmare, solicităm interzicerea tuturor ambalajelor și sticlelor de plastic până în 2027, astfel încât să poată fi puse în aplicare măsuri concrete pentru a se respecta limitele resurselor noastre.”

                     (3)

                     Tratatul privind Uniunea Europeană (TUE) consolidează cetățenia Uniunii și îmbunătățește și mai mult funcționarea democratică a Uniunii prin dispozițiile care prevăd, printre altele, că fiecare cetățean trebuie să aibă dreptul de a participa la viața democratică a Uniunii prin intermediul unei inițiative cetățenești europene.

                     (4)

                     În acest scop, procedurile și condițiile necesare pentru o inițiativă cetățenească ar trebui să fie clare, simple, ușor de aplicat și proporționale cu natura inițiativei, astfel încât să încurajeze participarea cetățenilor și să aducă Uniunea mai aproape de cetățeni.

                     (5)

                     Comisia are competența de a prezenta propuneri de acte juridice ale Uniunii în scopul punerii în aplicare a tratatelor astfel încât să se ia măsuri în vederea realizării obiectivelor de conservare, protecție și îmbunătățire a calității mediului, de ocrotire a sănătății persoanelor, de utilizare prudentă și rațională a resurselor naturale și de promovare pe plan internațional a unor măsuri destinate să contracareze problemele de mediu la scară regională sau mondială și, în special, de a lupta împotriva schimbărilor climatice, în temeiul articolului 192 alineatul (1) din TFUE, coroborat cu articolul 191 alineatul (1) din TFUE.

                     (6)

                     Din aceste motive, propunerea de inițiativă cetățenească nu se află în mod vădit în afara sferei de competență a Comisiei în ceea ce privește prezentarea unei propuneri de act juridic al Uniunii în scopul punerii în aplicare a tratatelor, în conformitate cu articolul 4 alineatul (2) litera (b) din regulament.

                     (7)

                     În plus, s-a constituit comitetul cetățenilor și s-au desemnat persoanele de contact, în conformitate cu articolul 3 alineatul (2) din regulament, iar propunerea de inițiativă cetățenească nu este nici vădit abuzivă, neserioasă sau vexatorie și nici nu contravine vădit valorilor Uniunii, prevăzute la articolul 2 din TUE.

                     (8)

                     Prin urmare, propunerea de inițiativă cetățenească intitulată „Mettons fin à l'ère du plastique en Europe” ar trebui înregistrată,

               ADOPTĂ PREZENTA DECIZIE:

            Articolul 1
            Prin prezenta decizie, se înregistrează propunerea de inițiativă cetățenească intitulată „Mettons fin à l'ère du plastique en Europe”.

            Articolul 2
            Prezenta decizie intră în vigoare la 26 iulie 2019.

            Articolul 3
            Prezenta decizie se adresează organizatorilor (membrii comitetului cetățenilor) propunerii de inițiativă cetățenească intitulate „Mettons fin à l'ère du plastique en Europe”, reprezentați de doamnele Daniela PLATSCH și Alice BUSTIN, care acționează în calitate de persoane de contact.

            Adoptată la Bruxelles, 3 iulie 2019.

                  Pentru Comisie

               Frans TIMMERMANS

                  Prim-vicepreședinte

            (1)  JO L 65, 11.3.2011, p. 1.


title: Decizia (UE) 2019/1428 a Parlamentului European din 26 martie 2019 privind descărcarea de gestiune pentru execuția bugetului general al Uniunii Europene aferent exercițiului financiar 2017, secțiunea VII – Comitetul Regiunilor

text:
               27.9.2019

               RO

               Jurnalul Oficial al Uniunii Europene

               L 249/122

      DECIZIA (UE) 2019/1428 A PARLAMENTULUI EUROPEAN
      din 26 martie 2019
      privind descărcarea de gestiune pentru execuția bugetului general al Uniunii Europene aferent exercițiului financiar 2017, secțiunea VII – Comitetul Regiunilor
      PARLAMENTUL EUROPEAN,

                  —

                  având în vedere bugetul general al Uniunii Europene aferent exercițiului financiar 2017 (1),

                  —

                  având în vedere conturile anuale consolidate ale Uniunii Europene pentru exercițiul financiar 2017 [COM(2018) 521 – C8-0324/2018] (2),

                  —

                  având în vedere Raportul anual al Comitetului Regiunilor către autoritatea care acordă descărcarea de gestiune privind auditurile interne desfășurate în 2017,

                  —

                  având în vedere Raportul anual al Curții de Conturi referitor la execuția bugetului privind exercițiul financiar 2017, însoțit de răspunsurile instituțiilor (3),

                  —

                  având în vedere declarația de asigurare (4) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2017 în temeiul articolului 287 din Tratatul privind funcționarea Uniunii Europene,

                  —

                  având în vedere articolul 314 alineatul (10) și articolele 317, 318 și 319 din Tratatul privind funcționarea Uniunii Europene,

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (5), în special articolele 55, 99, 164, 165 și 166,

                  —

                  având în vedere Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (6), în special articolele 59, 118, 260, 261 și 262,

                  —

                  având în vedere articolul 94 și anexa IV la Regulamentul său de procedură,

                  —

                  având în vedere raportul Comisiei pentru control bugetar (A8-0101/2019),

         1.

            acordă secretarului general al Comitetului Regiunilor descărcarea de gestiune pentru execuția bugetului Comitetului Regiunilor aferent exercițiului financiar 2017;

         2.

            își prezintă observațiile în cadrul rezoluției de mai jos;

         3.

            încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, Comitetului Regiunilor, Consiliului European, Consiliului, Comisiei, Curții de Justiție a Uniunii Europene, Curții de Conturi, Ombudsmanului European, Autorității Europene pentru Protecția Datelor și Serviciului European de Acțiune Externă și de a asigura publicarea acestora în Jurnalul Oficial al Uniunii Europene (seria L).

               Președintele

            Antonio TAJANI

               Secretarul general

            Klaus WELLE

         (1)  JO L 51, 28.2.2017, p. 1.

         (2)  JO C 348, 28.9.2018, p. 1.

         (3)  JO C 357, 4.10.2018, p. 1.

         (4)  JO C 357, 4.10.2018, p. 9.

         (5)  JO L 298, 26.10.2012, p. 1.

         (6)  JO L 193, 30.7.2018, p. 1.


Decizia Comisiei din 07/10/2019 de declarare a unei concentrări compatibilă cu piaţa comună (Cazul COMP/M.9532 - GLENDOWER CAPITAL / INVESTINDUSTRIAL / HTG / ROTOR) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 26/09/2019 de declarare a unei concentrări compatibilă cu piaţa comună (Cazul COMP/M.9529 - BC PARTNERS / VISTA EQUITY PARTNERS / ADVANCED COMPUTER SOFTWARE GROUP) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


title: Decizia (UE) 2019/1763 a Consiliului din 4 octombrie 2019 de stabilire a poziției care urmează să fie adoptată, în numele Uniunii Europene, în cadrul Comitetului de experți tehnici al Organizației Interguvernamentale pentru Transporturile Internaționale Feroviare (OTIF) în ceea ce privește anumite modificări ale specificației Registrelor naționale ale vehiculelor (RNV) și ale Specificațiilor tehnice uniforme – aplicații telematice pentru serviciile de transport de mărfuri (UTP TAF)

text:
                  24.10.2019

                  RO

                  Jurnalul Oficial al Uniunii Europene

                  L 270/79

         DECIZIA (UE) 2019/1763 A CONSILIULUI
         din 4 octombrie 2019
         de stabilire a poziției care urmează să fie adoptată, în numele Uniunii Europene, în cadrul Comitetului de experți tehnici al Organizației Interguvernamentale pentru Transporturile Internaționale Feroviare (OTIF) în ceea ce privește anumite modificări ale specificației Registrelor naționale ale vehiculelor (RNV) și ale Specificațiilor tehnice uniforme – aplicații telematice pentru serviciile de transport de mărfuri (UTP TAF)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 91, coroborat cu articolul 218 alineatul (9),
         având în vedere propunerea Comisiei Europene,
         întrucât:

                     (1)

                     Uniunea a aderat la Convenția privind transporturile internaționale feroviare (COTIF) din 9 mai 1980, astfel cum a fost modificată prin Protocolul de la Vilnius din 3 iunie 1999, în conformitate cu Decizia 2013/103/UE a Consiliului (1).

                     (2)

                     Toate statele membre, cu excepția Ciprului și a Maltei, sunt părți contractante la COTIF.

                     (3)

                     Articolul 13 din COTIF prevede că funcționarea Organizației Interguvernamentale pentru Transporturile Internaționale Feroviare (OTIF) este asigurată, printre altele, prin Comitetul de experți tehnici (CTE). În conformitate cu articolul 20 alineatul (1) litera (e) din COTIF și cu articolul 13 alineatele (1), (4) și (5) din apendicele G (ATMF) la COTIF, CTE are competența de a lua decizii privind adoptarea sau modificarea specificației Registrelor naționale ale vehiculelor (RNV). În conformitate cu articolul 20 alineatul (1) litera (b) din COTIF și cu articolul 6 din apendicele F (APTU) la COTIF, CTE are competența de a lua decizii cu privire la adoptarea unor specificații tehnice uniforme – aplicații telematice pentru transportul de mărfuri (UTP TAF) sau a unei dispoziții de modificare a unei specificații tehnice uniforme în temeiul apendicelui F (APTU) și al apendicelui G (ATMF) la COTIF.

                     (4)

                     În cadrul celei de a 12-a reuniuni, care va avea loc la 12 și 13 iunie 2019, CTE a convenit să lanseze o procedură scrisă pentru a adopta modificări ale specificației RNV și ale anexei 1 la UTP TAF.

                     (5)

                     Obiectivul modificărilor propuse este de a alinia specificația RNV și UTP TAF cu Decizia de punere în aplicare (UE) 2018/1614 a Comisiei (2), respectiv cu Regulamentul de punere în aplicare (UE) 2019/778 al Comisiei (3).

                     (6)

                     Modificările propuse sunt conforme cu dreptul și cu obiectivele strategice ale Uniunii Europene deoarece contribuie la alinierea legislației OTIF la dreptul relevant al Uniunii și, prin urmare, ar trebui sprijinite de Uniune.

                     (7)

                     Este oportun să se stabilească poziția care urmează să fie adoptată, în numele Uniunii, în cadrul CTE, întrucât modificările propuse vor avea un caracter obligatoriu pentru Uniune,

               ADOPTĂ PREZENTA DECIZIE:

            Articolul 1
            Poziția care urmează să fie adoptată în numele Uniunii în cadrul Comitetului de experți tehnici (CTE) al Organizației Interguvernamentale pentru Transporturile Internaționale Feroviare (OTIF) în ceea ce privește modificările aduse specificației RNV și anexei 1 la UTP TAF este următoarea:

                        (a)

                        să voteze în favoarea modificărilor propuse de CTE la specificația RNV, astfel cum sunt prevăzute în documentul de lucru TECH-19001-CTE12-5.1 al CTE; și

                        (b)

                        să voteze în favoarea modificării propuse de CTE la UTP TAF, astfel cum este prevăzută în documentul CTE TECH-18037-CTE12-5.2.

                  Poziția menționată la primul paragraf este exprimată de Comisie.

            Articolul 2
            După adoptare, deciziile CTE se publică în Jurnalul Oficial al Uniunii Europene, indicându-se data intrării lor în vigoare.

            Articolul 3
            Prezenta decizie intră în vigoare la data adoptării.

            Adoptată la Luxemburg, 4 octombrie 2019.

                  Pentru Consiliu

                  Președintele

               K. MIKKONEN

            (1)  Decizia 2013/103/UE a Consiliului din 16 iunie 2011 privind semnarea și încheierea Acordului între Uniunea Europeană și Organizația Interguvernamentală pentru Transporturile Internaționale Feroviare privind aderarea Uniunii Europene la Convenția privind transporturile internaționale feroviare (COTIF) din 9 mai 1980, astfel cum a fost modificată prin Protocolul de la Vilnius din 3 iunie 1999 (JO L 51, 23.2.2013, p. 1).

            (2)  Decizia de punere în aplicare (UE) 2018/1614 a Comisiei din 25 octombrie 2018 de stabilire a specificațiilor pentru registrele vehiculelor menționate la articolul 47 din Directiva (UE) 2016/797 a Parlamentului European și a Consiliului și de modificare și abrogare a Deciziei 2007/756/CE a Comisiei (JO L 268, 26.10.2018, p. 53).

            (3)  Regulamentul de punere în aplicare (UE) 2019/778 al Comisiei din 16 mai 2019 de modificare a Regulamentului (UE) nr. 1305/2014 în ceea ce privește gestionarea controlului asupra modificărilor (JO L 139I, 27.5.2019, p. 356).


Decizia Comisiei din 14/11/2019 de declarare a unei concentrări compatibilă cu piaţa comună (Cazul COMP/M.9588 - SHELL ENERGY RETAIL / HUDSON ENERGY SUPPLY) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


title: Decizia (UE) 2019/2025 a Consiliului din 18 noiembrie 2019 privind semnarea, în numele Uniunii Europene, și aplicarea provizorie a Protocolului de modificare a Convenției internaționale pentru conservarea tonului de Atlantic

text:
                  4.12.2019

                  RO

                  Jurnalul Oficial al Uniunii Europene

                  L 313/1

         DECIZIA (UE) 2019/2025 A CONSILIULUI
         din 18 noiembrie 2019
         privind semnarea, în numele Uniunii Europene, și aplicarea provizorie a Protocolului de modificare a Convenției internaționale pentru conservarea tonului de Atlantic
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 43, coroborat cu articolul 218 alineatul (5),
         având în vedere propunerea Comisiei Europene,
         întrucât:

                     (1)

                     La 13 mai 2013, Consiliul a autorizat Comisia Europeană să deschidă negocieri privind modificarea Convenției internaționale pentru conservarea tonului de Atlantic (1) (ICCAT). Negocierile s-au încheiat cu succes în luna noiembrie 2018.

                     (2)

                     Protocolul rezultat de modificare a Convenției internaționale pentru conservarea tonului de Atlantic (denumit în continuare „protocolul”) urmează să îmbunătățească eficacitatea ICCAT și să consolideze conservarea și gestionarea speciilor care intră în domeniul său de competență.

                     (3)

                     Regulamentul (UE) nr. 1380/2013 al Parlamentului European și al Consiliului (2) prevede că Uniunea trebuie să garanteze faptul că activitățile de pescuit și de acvacultură asigură condiții de mediu sustenabile pe termen lung și sunt gestionate de o manieră consecventă cu obiectivele de realizare de beneficii economice, sociale și de ocupare a forței de muncă și de contribuire la disponibilitatea aprovizionării cu alimente. De asemenea, regulamentul prevede că Uniunea trebuie să aplice o abordare precaută a gestionării pescuitului și trebuie să aibă ca obiectiv garantarea faptului că exploatarea resurselor biologice marine vii duce la refacerea și menținerea populațiilor de specii recoltate peste nivelurile care permit obținerea producției maxime sustenabile. Regulamentul prevede, de asemenea, că Uniunea trebuie să ia măsuri de gestionare și de conservare pe baza celor mai bune avize științifice disponibile, să sprijine dezvoltarea cunoștințelor științifice și a elaborării de avize științifice, să elimine treptat aruncarea capturilor înapoi în mare și să promoveze metode de pescuit care contribuie la un pescuit mai selectiv și la evitarea și reducerea, în măsura posibilului, a capturilor nedorite, precum și la utilizarea unor metode de pescuit cu impact redus asupra ecosistemului marin și a resurselor piscicole. În plus, Regulamentul (UE) nr. 1380/2013 prevede explicit că obiectivele și principiile respective trebuie să fie aplicate de Uniune în cadrul relațiilor sale externe din domeniul pescuitului. Protocolul este în concordanță cu respectivele obiective.

                     (4)

                     După cum s-a afirmat în Comunicarea comună a Comisiei Europene și a Înaltului Reprezentant al Uniunii pentru afaceri externe și politica de securitate intitulată „Guvernanța internațională a oceanelor: o agendă pentru viitorul oceanelor noastre” și în concluziile Consiliului privind comunicarea comună menționată, promovarea măsurilor de susținere și de sporire a eficacității organizațiilor regionale de gestionare a pescuitului (ORGP) și, după caz, îmbunătățirea guvernanței acestora sunt esențiale pentru acțiunea Uniunii în cadrul acestor foruri. Protocolul este pe deplin în concordanță cu respectivele obiective.

                     (5)

                     Protocolul ar trebui să fie semnat în numele Uniunii.

                     (6)

                     Dacă protocolul intră în vigoare pentru alte părți contractante înainte de finalizarea de către Uniune a procedurilor sale interne de ratificare, acesta ar trebui să se aplice de către Uniune cu titlu provizoriu, de la respectiva intrare în vigoare, în așteptarea finalizării procedurilor necesare pentru intrarea sa în vigoare pentru Uniune,

               ADOPTĂ PREZENTA DECIZIE:

            Articolul 1
            Se autorizează semnarea, în numele Uniunii, a Protocolului de modificare a Convenției internaționale pentru conservarea tonului de Atlantic (denumit în continuare „protocolul”), sub rezerva încheierii protocolului menționat.
            Textul protocolului este atașat la prezenta decizie.

            Articolul 2
            Președintele Consiliului este autorizat să desemneze persoana împuternicită sau persoanele împuternicite să semneze protocolul în numele Uniunii.

            Articolul 3
            Protocolul se aplică cu titlu provizoriu de la data intrării sale în vigoare, în conformitate cu articolul 13 din protocol și în condițiile stabilite în acesta, până la finalizarea procedurilor necesare pentru intrarea sa în vigoare pentru Uniune.

            Articolul 4
            Prezenta decizie intră în vigoare la data adoptării.

            Adoptată la Bruxelles, 18 noiembrie 2019.

                  Pentru Consiliu

                  Președintele

               J. LEPPÄ

            (1)  JO L 162, 18.6.1986, p. 34.

            (2)  Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).


title: Decizia (UE) 2019/2119 a Consiliului din 21 noiembrie 2019 privind poziția care urmează să fie adoptată în numele Uniunii Europene, la cea de a treia reuniune a Conferinței părților la Convenția de la Minamata privind mercurul, referitoare la adoptarea unei decizii de stabilire a pragurilor pentru deșeurile de mercur, astfel cum se menționează la articolul 11 alineatul (2) din convenția respectivă

text:
                  11.12.2019

                  RO

                  Jurnalul Oficial al Uniunii Europene

                  L 320/117

         DECIZIA (UE) 2019/2119 A CONSILIULUI
         din 21 noiembrie 2019
         privind poziția care urmează să fie adoptată în numele Uniunii Europene, la cea de a treia reuniune a Conferinței părților la Convenția de la Minamata privind mercurul, referitoare la adoptarea unei decizii de stabilire a pragurilor pentru deșeurile de mercur, astfel cum se menționează la articolul 11 alineatul (2) din convenția respectivă
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9),
         având în vedere propunerea Comisiei Europene,
         întrucât:

                     (1)

                     Prin Decizia (UE) 2017/939 a Consiliului (1), Uniunea a încheiat Convenția de la Minamata privind mercurul (2) (denumită în continuare „convenția”), care a intrat în vigoare la 16 august 2017.

                     (2)

                     În temeiul Deciziei MC-1/1 privind regulamentul de procedură, adoptată de Conferința părților la convenție în cadrul primei sale reuniuni, părțile urmează să depună toate eforturile pentru a ajunge, prin consens, la un acord cu privire la toate aspectele de fond.

                     (3)

                     Se preconizează că, în cadrul celei de a treia sale reuniuni din 25-29 noiembrie 2019 (COP3), Conferința părților la convenție va adopta o decizie („decizia propusă”) referitoare la pragurile pentru deșeurile de mercur, astfel cum se menționează la articolul 11 alineatul (2) din convenție, prin care s-ar defini astfel domeniul de aplicare al articolului 11 („deșeuri de mercur”) din convenție. Deșeurile de mercur care ar intra sub incidența articolului 11 alineatul (2) din convenție urmează să facă obiectul unei gestionări raționale din punct de vedere ecologic în temeiul articolului 11 alineatul (3) din convenție. Prin urmare, orice prag fixat în temeiul articolului 11 alineatul (2) din convenție, inclusiv pentru deșeurile contaminate cu mercur sau cu compuși ai mercurului, ar trebui să fie stabilit la un nivel care să garanteze că toate deșeurile respective care prezintă pericole pentru sănătatea umană sau pentru mediu sunt supuse unei gestionări raționale din punct de vedere ecologic.

                     (4)

                     Este oportun să se stabilească poziția care urmează să fie adoptată, în numele Uniunii, în cadrul COP3, deoarece decizia propusă, dacă este adoptată, va produce efecte juridice întrucât va trebui ca părțile la convenție să ia măsuri pentru a o pune în aplicare la nivel național și/sau regional.

                     (5)

                     Uniunea a contribuit în mod semnificativ la elaborarea dispozițiilor privind deșeurile prevăzute în convenție și la lucrările dintre sesiuni ale experților lansate prin Decizia MC‐2/2 adoptată de Conferința părților la convenție în cadrul celei de a doua reuniuni a acesteia, ceea ce a condus la decizia propusă.

                     (6)

                     Acquis-ul Uniunii prevede deja obligația ca toate deșeurile de mercur menționate la articolul 11 alineatul (2) din convenție să fie gestionate fără a pune în pericol sănătatea umană și fără a dăuna mediului, indiferent de conținutul de mercur din respectivele deșeuri.

                     (7)

                     Uniunea ar trebui să sprijine adoptarea în cadrul COP3 a unei decizii care este în concordanță cu acquis-ul Uniunii,

               ADOPTĂ PREZENTA DECIZIE:

            Articolul 1
            Poziția care urmează să fie adoptată, în numele Uniunii, la cea de a treia reuniune a Conferinței părților (COP 3) la Convenția de la Minamata privind mercurul este în sprijinul adoptării unei decizii privind pragurile pentru deșeurile de mercur care să fie în concordanță cu acquis-ul Uniunii.

            Articolul 2
            Reprezentanții Uniunii pot conveni, având în vedere evoluțiile din cadrul COP 3 și în urma consultărilor cu statele membre care se desfășoară pe parcursul reuniunilor de coordonare la fața locului, asupra unei ajustări a poziției menționate la articolul 1, în măsura în care este în concordanță cu acquis-ul Uniunii, fără a mai fi necesară o nouă decizie a Consiliului.

            Articolul 3
            Prezenta decizie intră în vigoare la data adoptării.

            Adoptată la Bruxelles, 21 noiembrie 2019.

                  Pentru Consiliu

                  Președintele

               H. KOSONEN

            (1)  Decizia (UE) 2017/939 a Consiliului din 11 mai 2017 privind încheierea, în numele Uniunii Europene, a Convenției de la Minamata privind mercurul (JO L 142, 2.6.2017, p. 4).

            (2)  JO L 142, 2.6.2017, p. 6.